钦定古今图书集成/明伦汇编/官常典/第787卷 > 李绎
## 钦定古今图书集成/明伦汇编/官常典/第787卷 > 李绎

按《宋史李若拙传》：“若拙子绎，字纵之，幼谨愿自修。初
以父使交阯有劳，补太庙斋郎，改太常寺太祝。举进
士中第，除将作监丞，累迁尚书屯田员外郎，知华州。
蒲城民李蕴诉人盗其从子亡去，绎问曰：‘若有仇耶’？
曰：‘无有’。曰：‘有失亡耶’？曰：‘无有’。绎挥蕴去，因密刺蕴，蕴
有阴罪，侄觉之，惧事暴，杀之以灭口。遂收蕴寘法，擢”
提点河北刑狱，权知贝州。岁旱，绎为酒务，市民薪草
溢常数，饿者皆以樵采自给，得不死，官入亦数倍。边
民岁输防城火牛草十馀万委，积久辄腐败，绎奏罢
之。三迁本曹郎中，为利州路转运使。河北经费不支，
仁宗问谁可任者，参知政事薛奎荐绎，遂徙河北。进
刑部郎中、直史馆、知延州。改兵部，为江、淮制置发运
使。内出绢五十万匹，责贸于东南。绎曰：“百姓饥，不宜
重扰。”辄奏罢之。甫半年，漕课视常岁增五之一。迁太
常少卿，再知延州。绎所至颇称治，自以久宦在外，意
不自得，作《五知先生传》，谓知时、知难、知命、知退、知足
也。尝两知凤翔府，至是又徙凤翔，寻为右谏议大夫，
卒。